REPUBLIKA SRBIJA

NARODNA SKUPŠTINA

Odbor za prostornoplaniranje,saobraćaj,

infrastrukturu i telekomunikacije

13 Broj:06-2/6-21

26. januar 2021. godine

B e o g r a d

Z A P I S N I K

ČETVRTE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 26. JANUARA 2021. GODINE

Sednica je počela u 9.00 časova.

 Sednicom je predsedavala Katarina Rakić, predsednik Odbora

Sednici su prisustvovali članovi Odbora: Nikola Vojinović, Maja Grbić, Dejan Kesar, Milosav Milojević, Milutin Mrkonjić, Ivana Nikolić, Goran Pekarski, Andrijana Pupovac, Bojan Torbica, Nikola Kožović, Slavenko Unković i Milan Urošević.

 Sednici Odbora je prisustvovala zamenik člana Odbora: Nataša Jovanović (zamenik Milosava Milojevića), Daniel Đivanović (zamenik Samira Tandimira) i Goran Spasojević (zamenik Ivane Nikolić).

 Sednici nisu prisustvovali članovi Odbora: Arđend Bajrami, Krsto Janjušević, Zoran Bojanić, niti njihovi zamenici.

 Sednici su prisustvovali iz Ministarstva, građevinarstva, saobraćaja i infrastrukture Veljko Kovačević, v.d. pomoćnika mininistra, i Jelena Slović, savetnik, a iz Ministarstva trgovine, turizma i telekomunikacija Milan Dobrijević, pomoćnik ministra u sektoru za elektronske komunikacije i poštanski saobraćaj, i Marija Vučinić, načelnik Odeljenja za poštanski saobraćaj i nadzor.

Odbor je, većinom glasova (9 glasova ''za'' i 2 ''nije glasalo'') u skladu sa predlogom predsednika Odbora usvojio sledeći

**D n e v n i r e d :**

1. Razmatranje Predloga zakona o potvrđivanju Sporazuma o prenosu nadležnosti za pružanje usluga u vazdušnom saobraćaju između Saveta ministara Bosne i Hercegovine, Vlade Republike Srbije i Vlade Crne Gore, koji je podnela Vlada (broj 011-2239/20 od 25. decembra. 2020. godine);
2. Razmatranje Predloga zakona o potvrđivanju Drugog dodatnog protokola Svetske poštanske konvencije, koji je podnela Vlada (broj 011-2134/20 od 18. decembra. 2020. godine).

 Pre prelaska na rad prema utvrđenom Dnevnom redu, Odbor je jednoglasno usvojio zapisnik 3. sednice Odbora održane 15. decembra 2020. godine.

Prva tačka dnevnog reda – **Razmatranje Predloga zakona o potvrđivanju Sporazuma o prenosu nadležnosti za pružanje usluga u vazdušnom saobraćaju između Saveta ministara Bosne i Hercegovine, Vlade Republike Srbije i Vlade Crne Gore, koji je podnela Vlada**

 U uvodnom izlaganju Veljko Kovačević, v.d. pomoćnika mininistra građevinarstva, saobraćaja i infrastrukture istakao je da Sporazum uređuje dve stvari: jedna su izvesne korekcije kod pružanja usluga u vazdušnoj plovidbi između Bosne i Hercegovine i Republike Srbije, a druga je institucionalni okvir za sprovođenje ovog Sporazuma. Agencija Bosne i Hercegovine je do sada pružala usluge do nivoa leta, do 9850 metara, a iznad nivoa leta u zapadnom delu hrvatska kontrola leta, a u istočnom delu srpska. U međuvremenu se bosanska agencija osavremenila i iz razloga potrebe da ona pruža usluge plovidbe nad svojim vazdušnim prostorom predložili su izmenu Sporazuma. Izmena je takva da će oni pružati sve usluge u odnosu na vazdušnu plovidbu do granice Republike Srbije.

Odbor za prostorno planiranje, saobraćaj, infrastrukturu i telekomunikacije je jednoglasno odlučio da prihvati predloženi Predlog zakona o potvrđivanju Sporazuma o prenosu nadležnosti za pružanje usluga u vazdušnom saobraćaju između Saveta ministara Bosne i Hercegovine, Vlade Republike Srbije i Vlade Crne Gore, koji je podnela Vlada.

Za izvestioca na sednici Narodne skupštine određena je Katarina Rakić, predsednik Odbora.

Druga tačka dnevnog reda - **Razmatranje Predloga zakona o potvrđivanju Drugog dodatnog protokola Svetske poštanske konvencije, koji je podnela Vlada**

 U uvodnom izlaganju Marija Vučinić, predstavnik Ministarstva trgovine, turizma i telekomunikacija, istakla je da je Svetski poštanski savez specijalizovana organizacija UN sa misijom uspostavljanja i održavanja međunarodnog poštanskog saobraćaja, da ima 192 države članice i da reguliše sva akta u međunarodnom poštanskom saobraćaju. Kongres je vrhovni organ Svetskog poštanskog saveza, koji donosi i revidira akta. Drugi dodatni protokol Svetske poštanske konvencije se prvenstveno bazira na revidiranju sistema obračuna terminalnih troškova za glomazne i male pakete, njime je data mogućnost državama članicama da potpisuju bilateralne i multilateralne ugovore, da se dogovaraju o stopama obračuna što do sada nije bila mogućnost.

Odbor za prostorno planiranje, saobraćaj, infrastrukturu i telekomunikacije je jednoglasno prihvatio predloženi Predlog zakona o potvrđivanju Drugog dodatnog protokola Svetske poštanske konvencije, koji je podnela Vlada.

 Za izvestioca na sednici Narodne skupštine određena je Katarina Rakić, predsednik Odbora.

\*

\* \*

Na sednici Odbora vođen je tonski zapis.

Sednica je zaključena u 9.15 časova.

SEKRETAR ODBORA PREDSEDNIK ODBORA

 Biljana Ilić Katarina Rakić